
AVIZ

asupra propunerii legislative pentru modificarea OG 92/2003 privind Codul de Procedură Fiscală

În conformitate cu prevederile art. 95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă pentru modificarea OG 92/2003 privind Codul de Procedură Fiscală, trimisă cu adresa Pl-x. 511 din 9 noiembrie 2010, înregistrată cu nr. 877 din 9 noiembrie 2010.

Conform dispoziţiilor art. 75 alin. 1 din Constituţia României, republicată şi ale art. 92 alin. 9, pct. 1 din Regulamentul Camerei Deputaţilor republicat, Camera Deputaţilor este Cameră decizională.


Senatul, în calitate de primă Cameră sesizată a respins, propunerea legislativă în şedinţa din 15 septembrie 2010.


Potrivit prevederilor art. 61 din Regulamentul Camerei Deputaţilor, republicat, Comisia a dezbătut propunerea legislativă în şedinţa din  16 noiembrie 2010.

Propunerea legislativă are ca obiect de reglementare modificarea şi completarea Ordonanţei Guvernului nr. 92/2003 privind Codul de procedură fiscală, republicată, cu modificările şi completările ulterioare, în sensul îmbunătăţirii cadrului legal existent, cu privire la activitatea de administrare a impozitelor şi taxelor, în scopul protejării atât a statului, cât şi a operatorilor economici, prin identificarea exactă a obligaţiilor şi drepturilor corelative.

Membrii Comisiei au examinat propunerea legislativă supusă avizării, expunerea de motive, avizul favorabil, cu observaţii şi propunerii, al Consiliului Legislativ nr. 307 din 26 martie 2010 şi punctul de vedere al Guvernului transmis prin adresa nr. 1392 din 31 mai 2010, prin care se susţine adoptarea propunerii legislative sub rezerva însuşirii observaţiilor şi propunerilor făcute.


În  urma dezbaterilor, Comisia juridică, de disciplină şi imunităţi a hotărât, cu unanimitate de voturi avizarea favorabilă a propunerii legislative.


În raport de obiectul şi conţinutul reglementării, propunerea legislativă face parte din categoria legilor ordinare. 

